text: РЕШЕНИЕ ЗА ИЗПЪЛНЕНИЕ НА СЪВЕТА
  от 23 април 2014 година
  за одобряване на актуализираната програма за макроикономически корекции за Португалия
  (2014/235/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (1), и по-специално член 7, параграф 5 от него,
  като взе предвид предложението на Европейската комисия,
  като има предвид, че:
  (1)
  Регламент (ЕС) № 472/2013 се прилага спрямо държавите членки, които към момента на влизането му в сила вече получават финансова помощ, включително и от Европейския механизъм за финансово стабилизиране (ЕМФС) и/или Европейския инструмент за финансова стабилност (ЕИФС).
  (2)
  В Регламент (ЕС) № 472/2013 се установяват правилата за одобряване на програми за макроикономически корекции за държавите членки при получаването на такова финансово подпомагане, които e необходимо да бъдат съгласувани с разпоредбите на Регламент (ЕС) № 407/2010 (2) на Съвета, когато съответната държава членка получава помощ както от ЕМФС, така и от други източници.
  (3)
  На Португалия е била отпусната финансова помощ както от ЕМФС с Решение за изпълнение 2011/344/ЕС на Съвета (3), така и от ЕИФС.
  (4)
  От съображения за последователност актуализираната програма за макроикономически корекции за Португалия в съответствие с Регламент (ЕС) № 472/2013 следва да бъде одобрена предвид съответните разпоредби на Решение за изпълнение 2011/344/ЕС.
  (5)
  В съответствие с член 3, параграф 10 от Решение за изпълнение 2011/344/ЕС Комисията заедно с Международния валутен фонд и Европейската централна банка извърши единадесетия преглед за оценка на напредъка на португалските органи по изпълнението на договорените мерки в рамките на програмата за макроикономически корекции, както и на тяхната ефективност и социално-икономическо въздействие. В резултат на този преглед се налага да бъдат извършени някои промени в съществуващата програма за макроикономически корекции.
  (6)
  Тези промени са представени в съответните разпоредби на Решение за изпълнение 2011/344/ЕС, изменено с Решение за изпълнение 2014/234/ЕС на Съвета (4),
  ПРИЕ НАСТОЯЩОТО РЕШЕНИЕ:
  Член 1
  Одобряват се мерките, определени в член 3, параграфи 8 и 9 от Решение за изпълнение 2011/344/ЕС, които трябва да бъдат предприети от Португалия в рамките на нейната програма за макроикономически корекции.
  Член 2
  Настоящото решение поражда действие в деня на нотифицирането му.
  Член 3
  Адресат на настоящото решение е Португалската република.
  Съставено в Брюксел на 23 април 2014 година.